夜坐
作者：蘇轍
朝代：宋

paragraphs: 少年讀書目力耗，老怯燈光睡常早。
一陽來復夜正長，城上鼓聲寒考考。
老僧勸我習禪定，跏趺正坐推不倒。
一心無著徐自靜，六塵消盡何曾掃。
湛然已似須陀洹，久爾不負瞿曇老。
回看塵勞但微笑，欲度羣迷先自了。
平生誤與道士遊，妄意交梨求火棗。
知有毗盧一逕通，信脚直前無別巧。